|  |
| --- |
| ***Директни плащания*** |

**1**. **На 23 септември 2020 г. се проведе видеоконферентно заседание на Консултативен съвет (КС) по тютюна към Министерство на земеделието, храните и горите (МЗХГ).** Обсъдени бяха окончателните данни за производството на тютюн през 2019 г., както и оперативните данни за реколта 2020 г. Във връзка с дискусията по предстоящата кампания за изкупуване на тютюн, министърът на земеделието предложи да се проучи на възможността да се осигури независим държавен експерт в отделните области по време на изкупните кампании на тютюн. Той трябва да следи за изпълнението на договорите, с които са регистрирани производителите, в посока по-стриктна регулация и проследяване на ситуацията при изкупните цени. Министърът призова бранша да предостави предложения за облекчаване на работата в сектора. Информира участниците в Консултативния съвет, че позицията на страната ни е да се запазят всички възможни инструменти за подкрепа в Новата ОСП, включително и Преходната национална помощ, но с нова референтна дата.

**2. Европейската комисия възстанови на България близо 1 милиард евро**. За настоящата календарна година до момента размерът на възстановените субсидии е близо 1 млрд. евро (997 935 367 евро), като 769 963 833 евро са върнати към Държавен фонд „Земеделие“ (ДФЗ) по линия на директните плащания и селскостопанските пазарни механизми, които се финансират от Европейския фонд за гарантиране на земеделието. Последният транш е от 3 септември 2020 г. в размер на 430 569 евро. Европейската комисия регулярно възстановява сумите, изплатени от ДФЗ, а ръководството на фонда от своя страна заяви, че средствата са възстановени в пълен размер и няма никакво забавяне в изплащането им.

|  |  |
| --- | --- |
| ***Визия за ОСП след 2020 г.*** |  |

**3. На 21 септември 2020 г. в Брюксел се проведе Съвет по селско стопанство и рибарство, на който министрите продължиха да обсъждат пакета за реформа на Общата селскостопанска политика (ОСП) след 2020 г., с оглед на приемането на общ подход на Съвета през м. октомври.** След срещата Юлия Кльокнер, федерален министър на храните и земеделието на Германия подчерта, че е постигнат добър напредък в дискусията на реформата на ОСП и е уверена, че на следващото заседание ще може да се приеме общ подход на Съвета. „Налице е широка подкрепа и консенсус, че можем да постигнем това през октомври. Все още трябва да се обсъдят някои въпроси, но със задоволство констатирах известно желание за постигане на компромис. Едно нещо остава непроменено: акцентът ни върху европейските земеделски стопани, за да запазим конкурентоспособността си по време на прехода към по-екологични практики.“ По време на Съвета министрите проведоха обмен на мнения по три елемента на реформата на ОСП: зелена архитектура, включване на заключенията на Европейския съвет относно МФР в бъдещата система за директни плащания и новия модел на изпълнение. Много от министрите подчертаха, че предложенията на председателството са стъпка в правилната посока. Те включват въвеждането на единен за целия ЕС минимален дял на непродуктивни площи и по-гъвкав и доброволен подход за определянето на таван за директните плащания. Предложението за въвеждане на задължителни екосхеми с двугодишен пилотен етап беше подкрепено от част от държавите членки. По отношение на новия модел на изпълнение министрите признаха постигнатия до момента напредък, но изтъкнаха, че са необходими допълнителни обсъждания по конкретни въпроси като процеса на одобрение на националните стратегически планове и в по-общ план, необходимостта от опростена политика. По време на заседанието бяха обсъдени и свързаните с търговията въпроси на селското стопанство със специален акцент върху неотдавнашните и предстоящите преговори за споразумения за свободна търговия с трети държави. Франция представи декларация относно необходимостта от развиване на растителните протеини в Европа, с цел намаляване на силната зависимост от вноса. Испания отново призова за запазване на настоящия бюджет за програмата, предназначена за най-отдалечените райони, в следващата МФР. Чешката република и Италия представиха набор от принципи, които биха искали да се прилагат във връзка с етикетирането на хранителните продукти на лицевата страна на опаковката. Чешката република призова Европейската комисия да представи предложение за забрана в ЕС на добиването на яйца от кокошки носачки в клетки до 2030 г. Германия представи информация за актуалното положение с африканската чума по свинете в страната и предприетите мерки. Чешката република представи бележка относно ситуацията в сектора на свиневъдството и призова Европейската комисия да представи подробен анализ.

**4. На 21 септември в Брюксел министрите обмениха мнения по елементите на зелената архитектура**. Няколко делегации подкрепиха идеите на германското председателство за задължителни за държавите членки еко схеми и за разпределяне на минимален дял от бюджета за директни плащания за екосхеми. Председателството представи двустепенен подход, насочен към определяне на минимален бюджет и включване на първа „пилотна фаза“, през която се прилага механизъм за избягване на загуба на средства. Няколко държави-членки подкрепиха идеята за двугодишна фаза. Франция подчерта необходимостта от поддържане на „обща рамка“ за екологичните изисквания. По въпроса за задължителността на еко-схемите, България още веднъж подчерта, че това остава един от основните политически елементи, които се разглеждат в неделима цялост с останалите чувствителни въпроси за страната ни по пакета на Реформата на ОСП, а именно нивата на обвързаната подкрепа и запазване на преходната национална помощ. „Подкрепяме въвеждането на единен процент в регламента на площите с екологична насоченост в изискванията на Доброто земеделско и екологично състояние (ДЗЕС 9) за целия ЕС. Максималният задължителен процент за екологично насочени площи не следва да е повече от 5%. Трябва да се запази възможността за изключване на фермите до 15 ха. Също така е важно да оставим и възможността за изключване на фермите до 10 ха обработваема земя от обхвата на ДЗЕС 8, който продължава логиката на диверсификацията от зелените изисквания“, посочи министър Десислава Танева. Според нея, новите изисквания в завишената условност дават достатъчна гаранция за получаване на екологична стойност на ОСП с включването на зелените изисквания, без да се налага да се завишават вече приложимите такива. Тя припомни, че страната ни винаги е отстоявала принципната си позиция за изключване на дребните земеделски стопани от контрола на условността. По време на заседанието стана ясно, че България приветства предложението на Председателството за включване на плащанията за райони с природни ограничения при отчитане на 30 %-ния бюджет на зелените плащания. „Подкрепяме и финансовата гъвкавост при отчитане на екосхемите, която трябва да бъде осигурена, като предлагаме тя да не е само за първите две години, а за целия програмен период. Най-важното е да се запази конкурентоспособността на европейските фермери и да се борим за равнопоставеността им във всяка страна-членка“, посочи българският министър.

**5. Декларация на Франция относно необходимостта от развиване на растителните протеини в Европа, с цел намаляване на силната зависимост от вноса**.На 21 септември в Брюксел френският министър на земеделието Жулиен Денорманди представи декларация, подкрепена от 15 държави-членки, сред които и България, насочена към развиване  на сектора на производството на растителни протеини и намаляване на рисковете, свързани с прекомерната зависимост от вноса им от трети страни. Той призова Европейската комисия да прояви по-голяма гъвкавост по отношение на отпускане на обвързана подкрепа за бобови растения. Жулиен Денорманди настоя площите с такива култури да не бъдат ограничавани и смеси от бобови растения и треви да бъдат допустими за подпомагане за този вид помощ. Колегата му от Финландия подкрепи инициативата, като подчерта, че обвързаната подкрепа е от съществено значение за сектора. Развиване на производство на растителни протеини беше подкрепено и от Белгия. Гърция също поиска повече промоционални мерки за сектора. Унгария се застъпи за стимули за производство на качествени и свободни от ГМО продукти.

**6. На 17 септември се проведе дистанционно видеоконферетно заседание на РГ Хоризонтални въпроси.** По време на заседанието, делегациите продължиха обсъждането на Регламента за стратегическите планове, като част от реформата на ОСП след 2020 г. Дискусията беше структурирана по три документа, които представят предложенията на председателството за редакция на разпоредбите относно новия модел на прилагане,  индикаторите за наблюдение и отчитане на напредъка на ОСП след 2020 г., и преходните и заключителни разпоредби на регламента. Предложенията на председателството по отношение на разпоредбите за индикаторите целят да хармонизират и постигнат логическа връзка между заглавията на индикаторите и методологията за тяхното изчисление, определена във фишовете с индикатори. Въпреки, че имат уточняващи технически коментари, голяма част от делегациите, считат че предложенията на председателството предоставят както достатъчно ниво на увереност при отчитане на индикаторите, така също и достатъчно гъвкавост за ДЧ в процеса на изпълнение и докладване на резултатите. Франция, Гърция, Словения, Испания изказаха възражения срещу отпадане на предложението за въвеждане на допълнителна четвърта  група индикатори, наречени „индикатори за мониторинг“. Полша и Италия поискаха допълнителни примери и насоки. Предложението на председателството за редакции на разпоредбите относно новия модел за прилагане бяха свързани с продължение на проведени вече срещи и целяха допълнително прецизиране на текстовете, в съответствие с коментарите на ДЧ. Като цяло, делегациите изразиха подкрепа за голяма част от предложените редакции и зададоха уточняващи въпроси, като считат, че законодателните текстове са подобрени значително и новите редакции ги правят по-добри за разбиране. Някои делегации заявиха, че ще изпратят допълнителни писмени коментари и въпроси. Председателството заяви, че счита разпоредбите за новия модел на прилагане стабилни и ако е необходимо, допълнителни дискусии ще бъдат проведени само на политическо ниво. Предложението на председателството за редакции на преходните и заключителни разпоредби са насочени към улесняване на прилагането на разпоредбите за ОСП 2014-2020 по време на преходния период, преди да влезе в сила новото законодателство за ОСП след 2020 г. Делегациите изразиха разнородни позиции, като поискаха допълнителни технически уточнения както от Комисията, така също и от Правната служба на Съвета. Председателството заключи, че счита за постигнат широк консенсус по текстовете и ако ДЧ считат, че има нерешен детайл, да изпратят писмени коментари.

|  |  |
| --- | --- |
| ***Още от ЕС и света*** |  |

**7. Въглеродният отпечатък на Европейския парламент, изразен в тонове въглероден диоксид (CO2) еквивалент, е спаднал с 15% между 2006 и 2018 г. и с 37,7%, когато емисиите се отчитат въз основа на броя на служителите, се казва в доклад на институцията, публикуван през изминалата седмица**. Следвайки тази тенденция, целта на Европейския парламент да постигне с 40% намаление на емисиите на човек до 2024 г. ще бъде постигната по-рано от очакваното, се казва в доклада. Според документа, от 110 570 тона CO2 еквивалент, емитирани през 2018 г. от Парламента, 99% идват от четири категории: пътнически транспорт (67%), консумирана енергия (14%), дълготрайни активи (12%) и закупуване на доставки и услуги (6%). Докладът посочва, че Парламентът значително е намалил емисиите от собствения си автомобилен парк, като е използвал по-ефективни превозни средства, като хибриди и електрически превозни средства, чрез обучение на шофьори по техники за екологично шофиране. Що се отнася до препоръките, в документа се предлага да се определи цел на Европейския парламент за намаляване на емисиите за 2030 г., която да замени посещенията и презентациите на Европейския парламент с виртуални такива, работата да се осъществява чрез служби за връзка, разположени в страните на произход на посетителите, или да се въведат нови условия на труд за персонала, като постепенно се увеличи дистанционна работа.